Urbanistikos ir architektūros bienalė (Šendženas/Honkongas)
  Dviejų miestų urbanistikos ir architektūros bienalė, (angl. Urbanism\Architecture Bi-City Biennale, UABB) taip pat žinoma kaip Šendženo ir Honkongo urbanistikos ir architektūros bienalė. Ji rengiama nuo 2005 m. ir laikoma vienintele pasaulyje bienale, kurioje daugiausia dėmesio skiriama urbanistikai ir urbanizacijai. Bienalė yra kultūrinio miestų bendradarbiavimo renginys. Nors Honkongo ir Šendženo kuratorių komandų atrankos ir vadybos procesai yra nepriklausomi, tačiau laikomasi jungiančios teminės krypties. Bienalės parodos vyksta skirtingose Honkongo ir Šendženo miesto vietose, su skirtingais parodos dalyviais, ir prasideda panašiu metu. Bienalė atidaroma gruodį arba sausį. Bienalė kiekviename mieste pritraukia daugiau nei milijoną lankytojų. Septintoje urbanistikos ir architektūros bienalėje Šendžene, atidarytoje 2017 m. gruodį, pirmą kartą dalyvavo atstovai iš Lietuvos: tarpdisciplininė miestų žaidimų ir tyrimų grupė „Laimikis.lt“ pristatė parodą, skirtą urbanistinei istorinio Šnipiškių rajono Vilniuje kaitai (parodos kuratoriai miesto antropologė Jekaterina Lavrinec ir architektas, kūrybininkas Julius Narkūnas).